Верагодна, гусарыя ў нашым рэгіёне з’явілася разам са з’яўленнем тут сербскіх і вугорскіх вершнікаў-наймітаў. Пасля экспансіі на Поўдзень Еўропы туркаў, шматлікія тамтэйшыя ваяры апынуліся незапатрабаванымі на радзіме, таму і бадзяліся па Еўропе, спрабуючы прыкласці досвед і кваліфікацыю ў іншых канфліктах. Праз шматгадовае супрацьстаянне з туркамі, вершнікі набылі адмысловыя якасці ды запазычылі некаторыя элементы бою ды рыштунку ў ворага.